শিক্ষানুরাগী হিসাবে তিনি তাঁর গ্র্যাচুইটির সমস্ত অর্থ তাঁর স্কুলেরই চতুর্থ শ্রেণীর কর্মচারীদের কল্যাণ তহবিলে দান করেন। শিক্ষানুরাগের পাশাপাশি সমাজসেবার কাজেও তাঁর নিষ্ঠা ছিল অবিচল। বর্তমান সমাজব্যবস্থায় শিক্ষা যেখানে পণ্য, সেখানে আদর্শবাদী শিক্ষিকা হিসাবে পুষ্পময়ী বসু এক বিরল দৃষ্টান্তের অধিকারী। একদিকে শিক্ষা আন্দোলন এবং অপরদিকে নারী আন্দোলন, দুটি ক্ষেত্রেই তিনি আজীবন কাজ করে গেছেন। বামপন্থী প্রগতিশীল চিন্তা-চেতনায় উদ্বুদ্ধ থেকেই পুষ্পময়ী বসু নিজেকে উৎসর্গ করেছিলেন সাধারণ মানুষের জন্য।